TDC vil trække smøgpauser fra medarbejdernes ferie

OPDATERET: TDC's nye rygepolitik betyder, at medarbejderne bliver trukket 15 minutters ferie, hver gang de ryger en cigaret. Fire daglige cigaretter kan æde fem ugers optjent ferie.

En af Danmarks allerstørste it-arbejdspladser går nu til angreb mod de medarbejdere, der ryger. Fra 1. oktober indfører telegiganten TDC nemlig en ny rygepolitik, der i korthed vil koste medarbejderne 15 minutters ferie, opsparet frihed eller ekstraarbejde for hver smøg, de tænder uden for skemalagte pauser. Det skriver Metroxpress.

Ifølge en intern TDC-mail, som avisen er kommet i besiddelse af, har ledelsen besluttet, at alle medarbejdere skal have en skriftlig aftale om, hvor mange daglige smøgpauser a 15 minutter, de ønsker. Herefter vil regnskabet blive gjort op og smøgpauserne trukket fra ens feriesaldo eller overtidsregnskab.

Metroxpress har lavet et regnestykke med en ansat, der har fire daglige smøgpauser, og som vælger at få dem trukket i ferien. Smøgpauserne beløber sig til 216 timer om året, der skal trækkes fra ferien. Da fem ugers ferie kan omregnes til 185 arbejdstimer, vil man således have brugt hele ferien og i tilgift have et underskud på 31 timer.

TDC's koncerndirektør Miriam Igelsø Hvidt mener, at beslutningen er fair:

»Hvis man ikke vil bruge ferie eller overarbejde, kan man jo vælge at lade være med ryge i arbejdstiden. Det er jo ment som en valgmulighed,« siger Miriam Igelsø Hvidt til Metroxpress.

OPDATERET 14.33 med nedenstående kommentar fra TDC's kommunikationsafdeling om ovenstående regnestykke:

»Vil man ryge ud over frokostpausen eller andre skemalagte pauser, der ikke bruges til arbejdsmæssige formål, skal man selv betale. Rygning ud over frokostpausen/skemalagte pauser kræver, at man har en aftale med sin leder. Regnestykket er baseret på, at medarbejderen slet ikke anvender de to skemalagte pauser eller frokosten på at ryge – sammenlagt 55 min, hvor mine kollegaer kan ryge alle de cigaretter de vil og som er betalt af TDC. Tidseksemplet er fra mine kollegaer, der sidder i kundelinjen. Andre kollegaer kan jf. deres overenskomst have flere eller færre pauser. Endelig tilbyder TDC at betale for et rygestopkursus til de medarbejdere, der ønsker det.«